Vastseliina rahvamaja

**Vastseliina rahvamaja** on rahvamaja, mis asub Võru maakonnas Võru vallas. 

Rahvamajas tegutseb 13 huvialarühma, kaks klubi, raamatukogu ning seal näidatakse ka filme.
## Arhitektuur
Vastseliina rahvamaja ehitati 1956. aastal ja tollal kandis see nime Vastseliina agro-zoopropaganda maja, rahva suus Vastseliina kultuurimaja. 1991. aastal muutus maja nimi veel kord – Vastseliina kultuurimajast sai Vastseliina rahvamaja.
Rahvamaja projekteeris arhitekt Arnold Matteus, kes oli mõjutatud vene 19. sajandi klassikalisest arhitektuurist. Ehituses on näha klassitsismile omaseid võtteid: hoone keskosa rõhutamine sammastega, kahe poole sümmeetriaga ja ülal kolmnurkse frontooniga. Hoone põhiplaan on U-kujuline. Fassaadi ilmestab detailirohke dekoor. Uhke stalinistliku rahvamaja esimesel korrusel on ringi- ja administratiivruumid, teisel korrusel asetseb saal koos sinna juurde kuuluvate abiruumidega. Vastseliina rahvamaja saalis on 200 istekohta ja konverentsitoas ehk valges toas on 20 istekohta. Ülakorrusel on kohvikuruumid, mis mahutavad 20 inimest (pika laua taha mahub 30 inimest).

Selliseid Stalini-aegseid sammastega kultuuritempleid võib Eestis kohata veel Antslas, Orissaares, Abja-Paluojas, Püssis ja Keilas.

Vastseliina rahvamaja renoveeriti väljast aastatel 2002–2004 ja seest 2005. aastal. Selle käigus säilitati siiski maja autentne väljanägemine. Vastseliina raamatukogu sai uue kuue 2005. aastal. 2020. aastal tehti maja ümbruses vertikaalplaneering.

## Töökorraldus
2023. aasta kevadel korraldas Võru Vallavalitsus ümber vallavalitsuse hallatavate kultuuri- ja noorsootööasutuste tegevuse ning lõi Võru valla kultuuri- ja noorsootöökeskuse. Keskus hakkas juhtima valla rahva-, ja kultuurimaju ning noortekeskusi, teiste seas ka Vastseliina rahvamaja. Võru valla kultuuri- ja noorsootöökeskust juhib praegu Maarika Rosenberg. Ümberkorralduste tulemusel jäid suurematesse kultuuriasutustesse – Orava kultuurimajja ning Vastseliina ja Lasva rahvamajadesse – tööle kultuurikorraldajad ja majaperenaised.

### Vastseliina rahvamaja direktorid ja juhatajad
* 1956 Hillar Uustalu
* 1956–1958 Leonid Erik
* 1958–1964 Aarne Viikmäe
* 1964–1974 Kaarel Lokk
* 1974–1976 Aleksander Rõõmusoks
* 1976–1985 Reet Telk (varem Niidu)
* 1985–1987 Ruta Veski
* 1987–1991 Reet Jallai
* 1993–2006 Ivar Traagel
* 2006–2011 Arne Leelanss
* 2011–2014 Peeter Laursson
* 2014–2016 Aigi Pall
* 2016–2023 Anneli Lõhmus
* 2023–... Maarika Rosenberg (Võru valla kultuuri- ja noorsootöökeskuse direktor)

### Kunstilised juhid
* 1956–1957 Johannes Liivak
* 1957–1958 vennad Jansid
* 1958–1959 Linda Aasa
* 1959–1975 Claudius Hirv
* 1975–1984 Helju Müürsepp
* 1984–1994 Ruta Veski (varem Paur)
* 1994–2007 Annela Tohv ja Ingrid Välbe (metoodik ja kunstiline juht)
* 2007–2008 Anneliis Prants
* 2008–2016 Anneli Lõhmus
* 2016–2018 Kinne-Riin Reest
* 2018–2020 Alice Kirsipuu
* 2020–2021 Merle Kons
* 2021–2022 Tiina Niitvägi-Hellamaa
* 2022–2023 Mari Viiard
* 2023–... Anneli Lõhmus

### Instruktorid
* 1956–1957 Hilda Trallmann Markna
* 1957–1958 vennad Jansid
* 1958–1960 Kaarel Truu
* 1960–1962 Valju Raudik
* 1962–1965 Kaarel Lokk
* 1965–1967 Asta Luik
* 1967–1975 Avo Koobakene
* 1975–1978 Reet Telk (varem Niidu)
* 1978–1987 Viktor Leušk ja Ergav Pant
* 1987 – Arvo Sikk

Vastseliina rahvamaja teeb koostööd vallas asuvate Vastseliina gümnaasiumi ja muusikakooli, noortemaja, lasteaia, samas majas asuvate raamatukogu ja Vastseliina Käsitööühingu MTÜ-ga ning teiste piirkonna MTÜ-dega.

## Rahvatants ja muu huvitegevus
Vastseliina on eriti tuntud rahvatantsutraditsiooni poolest, mille eestvedajaks oli pikki aastaid tantsupärandi kandja ja hoidja Helju Müürsepp (1926–2016). Ta polnud mitte ainult oma kodukandi, vaid terve Eesti üks teenekamaid rahvatantsujuhte. Tema auks paigaldati 2014. aastal Vastseliina rahvamaja ette mälestuspink.
Helju Müürsepa õpetust ja pärandit kannavad edasi tänased Vastseliina rahvamaja tantsujuhid ja tantsijad. Vastseliina tantsurühmad on esindanud Võrumaad kohalikel, maakondlikel ja üleriigilistel tantsupidudel.

### Vastseliina rahvamajas tegutsevad rühmad
* segarahvatantsurühm Kullerid (1948–...)
* 7.–12. klassi neidude rahvatantsurühm Moonid (2016–...)
* eakate klubi Heldela rahvatantsurühm (1993–...)
* eakate klubi Heldela lauluansambel (1993–...)
* segarühma Kullerid vilistlaste segarahvatantsurühm (2023–...)
* naisrühm Naistepuna (2022–...)
* Vastseliina-Misso puhkpilliorkester (2013–...)
* karaktertantsurühm Gruuvikeerajad (2022–...)
* laste ja noorte näitering (2022–...)

Lisaks saab Vastseliina rahvamajas harrastada joogat, *jumping*'ut, aeroobikat ja kõhutantsu.

**Segarahvatantsurühm Kullerid** on esindanud eesti rahvakultuuri ja -tantsu ka rahvusvahelistel festivalidel. Esinemas on käidud Lätis, Leedus, Venemaal, Rootsis, Norras, Soomes, Saksamaal, Hispaanias Palma de Mallorcal, Itaalias Sitsiilias ja Taanis. Püsiva kollektiivi kujunemisel on oma osa olnud traditsioonidel, nt ühistel rühmaõhtutel ja väljasõitudel. 2023. aastal tähistasid Kullerid 75. tegutsemisaastat. Segarahvatantsurühma juhendaja on Inga Leelanss.

**Eakate klubi Heldela** alustas tegevust 1993. aastal. Klubi hing ja eestvedaja oli aastaid Maie Kõrvel. Klubi loodi selleks, et tuua kodust välja ühiskonnaelust kõrvale jäänud inimesed ja luua neile võimalus aktiivselt aega veeta. Klubis tegeletakse võimlemise, rahvatantsu, laulmise ja käsitööga. 

**Vastseliina puhkpilliorkestri** lõi 1929. aasta jaanuaris kooliõpetaja Johannes Saarniit. Orkester esines laulupäevadel, kontsertidel, matustel, sünnipäevadel jne. Aastast 2013 kannab orkester nime Vastseliina-Misso puhkpilliorkester ja seda juhatab Valdur Helm. Orkestris kõige kauem mänginud orkestrant on Üllar Kõlli, kes tunneb seetõttu orkestri ajalugu ja repertuaari kõige paremini.

**MTÜ Vastseliina Käsitööühing** on tegutsenud alates 1993. aastast. Selle aja jooksul on õpitud õmblemist, kangakudumist, lapitehnikat ja nahkehistööd ning siidi-, portselani- ja klaasimaalide, taime- ja lilleseadete tegemist. Kursusest võtavad osa igas eas huvilised. Ühing on korraldanud käsitöönäitusi ning võtnud neist ka ise osa. Mõned neist on: „Lapivaip 100" (2018), „Lapiline Balti kett“ (2019), „Meenutades Ilmet“ (2020), „Värvide mäng kaleidoskoobis (Vastseliina Käsitööühing 30)" (2023) jt juubelinäitused.

Varem on Vastseliina rahvamajas tegutsenud veel naiskoor, meeskoor, meeskvartett, poistekoor, instrumentaalansambel, segaansambel, instrumentaal-vokaalansambel, ansambel Armuke (2005), täiskasvanute näitering, tantsuveteranide rühm Tave (1972–2018), Vastseliina kammerkoor (1988–2019), Vastseliina naisteklubi (1995–...?), Vastseliina teisipäevaklubi (1995–...), tantsu- ja võimlemisklubi Exit (2003–2014) ning lasterühm Mikud-Mannid (2004–2009).

## Üritused
Ürituste korraldamisele aitavad kaasa rahvamaja huviringides osalejad. Suuremad ettevõtmised saavad teoks ühiste arutelude ning mõttetalgute tulemusena koostöös valla haridusasutuste ja seltsidega.

### Traditsioonilised üritused
Vastseliina rahvamajas toimuvad juba aastaid järgmised üritused:
* Eesti Vabariigi aastapäevale pühendatud üritused;
* pärimuspäev;
* kevadpidu;
* eakate päeva väljasõidud;
* advendiaja alguse tähistamine;
* jõulupeod eakatele;
* jõululaat;
* üle aastate aastavahetusepidu;
* rahvakalendri tähtpäevade tähistamine (vastlad, jüripäev jm);
* tantsuõhtud;
* kontserdid;
* külalisetendused;
* rohevahetus;
* Vastseliina piirkonna päev, mis on osa üritustesarjast „5 Võru valla päeva” ;
* Eestimaa rahvamajade päev või nädal;
* raamatukogude eestvedamisel kohtumisõhtud kirjandusinimestega;
* töötoad (näiteks küünalde ja pärlitest kaelakeede meisterdamine, klaasitööd, fruktodisain)

## Näitused
Vastseliina rahvamaja teise korruse fuajees ja peeglisaalis korraldatakse ka näitusi. Neist kõige huvipakkuvamad ja rahvarohkemad on olnud Võru valla aukodaniku, kohaliku ajaloo uurija ja jäädvustaja Ago Ruusi fotonäitused „Vastseliina alevik 100. Aleviku algaastate vastseliinlasi” (2022 ja 2023), „Laadapildid“ (2021), „Pildid klaasidelt. Jäädvustusi Vastseliina kandi inimestest.” (2013). Oma töid on eksponeerinud ka Vastseliina käsitööühing.

## Viited

## Välislingid
*Vastseliina rahvamaja koduleht